Baaise blits oortref rekord in Bloem | News24
Baaise blits oortref rekord in Bloem
Cayla Seddon, 'n 200 m naelloper oefen hier by die Westbourne atletiekbaan in Port Elizabeth. Sy het onlangs die nuwe rekordhouder in die 60 m vir vroue geword. Foto: theo jeptha
WANNEER sy die atletiekbaan onder die sole van haar drafskoene voel, verdwyn die res van die wêreld – en dán kan byna niemand Cayla Seddon vang nie.
Dié Baaise blits (18) van die TJ-atletiekklub het onlangs die rekord verbeter in die 60 m-naelloop vir vroue by die Clover-atletiekbyeenkoms in Bloemfontein. Sy het dié wedloop in 7,52 sekondes kafgedraf en daarmee die rekord wat sewe jaar lank op 7,57 sekondes gestaan het, verbeter.
Seddon het reeds begin hardloop toe sy in gr. 1 was en vir haar is dit 'n plek waar sy ontspan.
"Ek hou van die gevoel van die baan onder my voete soos ek elke tree vat," het Seddon gesê. "Ek hou ook van die adrenalien wat ek kry wanneer ek op my merke staan en wag, en die geweerskoot gaan af. Ek wil niks anders doen as om te hardloop nie."
Seddon neem deesdae deel aan die 200 m-naelloop en 100 m-hekkies. "Ek het begin met langafstande, maar soos ek ouer geword het, het my afstande korter geword."
Volgens haar het sy haar atletiese gene beslis van haar ouers gekry. Haar ma, Heidi Herselman, was 'n hekkiesatleet en haar pa, Patrick Seddon, is steeds 'n langafstandatleet. Hy het al 18 keer aan die Comrades-marathon deelgeneem en neem ook jaarliks aan die Ysterman-kompetisie deel.
Seddon het ook hokkie gespeel tot sy in gr. 10 was, maar spits nou haar aandag toe op haar atletiek – soveel só dat sy 'n interessante gewoonte ontwikkel het. "Ek steek altyd my tong uit as ek hardloop, want dit help my om te konsentreer. As ek hekkies hardloop, wys my tong na links en as ek my naellope doen, dan is my tong regs."
Seddon wil volgende jaar op universiteitsvlak meeding wanneer sy aan die Nelson Mandela Metropolitaanse Universiteit (NMMU) studeer.
"My rolmodel is die Australiese atleet Sally Pearson omdat sy net iets in haar het wat so goed is. Sy het uithouvermoë wat skrik vir niks en sy doen ook dieselfde items as ek," het Seddon gesê.
Haar doelwit vir volgende jaar is om aan die Russiese wêreld- junior kampioenskappe deel te neem.
Seddon sal weer te sien wees by die Friday Night Light-reeks wat in Desember by die NMMU gehou word en waar sy aan die eindronde sal deelneem.